ผลสำรวจพบปี58คนไทยมีรายจ่ายค่าพลังงานลดลง 10.2%
สสช.เผยผลสำรวจพบปี58คนไทยมีค่าใช้จ่ายพลังงานลดลง 10.2% จาก 2,377 บาท เหลือ 2,135 บาทต่อเดือน เหตุเศรษฐกิจชะลอตัวคนประหยัด
10 ส.ค. 2559

สสช.เผยผลสำรวจพบปี58คนไทยมีค่าใช้จ่ายพลังงานลดลง 10.2% จาก 2,377 บาท เหลือ 2,135 บาทต่อเดือน เหตุเศรษฐกิจชะลอตัวคนประหยัด
น.ส.วิไลลักษณ์ ชุลีวัฒนกุล ผู้อำนวยการ สำนักงานสถิติแห่งชาติ (สสช.) กล่าวว่า ข้อมูลการใช้พลังงานของครัวเรือน ซึ่งประมวลผลจากโครงการสำรวจภาวะเศรษฐกิจและสังคมของครัวเรือนในรอบปี 2558 ที่ผ่านมา พบว่า ค่าใช้จ่ายด้านพลังงานเฉลี่ยต่อเดือนในปี 2558 ลดลงเมื่อเทียบกับปี 2557 จาก 2,377 บาท เหลือ 2,135 บาท หรือลดลง 10.2%  ซึ่งเมื่อพิจารณาตามประเภทของพลังงานก็พบว่าค่าใช้จ่ายลดลงทุกประเภทพลังงาน ทั้งนี้ อาจเนื่องมาจากภาวะเศรษฐกิจที่ชะลอตัว ทำให้ครัวเรือนลดการใช้จ่ายด้านพลังงานลง โดยน้ำมันเบนซินมีค่าใช้จ่ายลดลงมากที่สุดถึง 54.8 % จาก 186 บาท/เดือน เหลือ 84 บาท/เดือน
ทั้งนี้ สสช.ได้ประมวลผลข้อมูลการใช้พลังงานของครัวเรือนปี 2558 จากโครงการสำรวจภาวะเศรษฐกิจและสังคมของครัวเรือน ซึ่งเก็บรวบรวมข้อมูลในทุกจังหวัดทั่วประเทศ ทั้งในเขตและนอกเขตเทศบาลตั้งแต่เดือน ม.ค. - ธ.ค. จำนวน 52,000 ครัวเรือน โดยข้อมูลที่นำมาประมวลมาจากพลังงานที่ครัวเรือนใช้แบ่งได้ 2 ประเภท คือ 1) ผลิตภัณฑ์ปิโตรเลียม ประกอบด้วย น้ำมันและแก๊สต่างๆ และ 2) ผลิตภัณฑ์อื่น ประกอบด้วยไฟฟ้า ถ่านไม้และฟืน โดยครัวเรือนใช้พลังงานจากผลิตภัณฑ์ปิโตรเลียมคิดเป็นค่าใช้จ่ายเฉลี่ย 1,437 บาทต่อเดือน มากกว่าผลิตภัณฑ์อื่นที่มีค่าใช้จ่ายเฉลี่ย 698 บาทต่อเดือน
อย่างไรก็ดี หากพิจารณาค่าใช้จ่ายจำแนกตามประเภทของพลังงาน จะพบว่า ในภาพรวมของประเทศค่าใช้จ่ายสําหรับแก๊สโซฮอล์สูงที่สุด (เฉลี่ย 764 บาทต่อเดือน) รองลงมาคือไฟฟ้า (เฉลี่ย 664 บาทต่อเดือน) และน้ำมันดีเซล (เฉลี่ย 468 บาทต่อเดือน) และเป็นที่น่าสังเกตว่ากรุงเทพมหานคร นนทบุรี ปทุมธานี และสมุทรปราการ มีการใช้ไฟฟ้าและแก๊สโซฮอล์สูงกว่าภาคอื่นๆ อย่างเห็นได้ชัด โดยพบว่าค่าใช้จ่ายสําหรับแก๊สโซฮอล์สูงเป็น 2.1 เท่าของภาคเหนือ ซึ่งเป็นภาคที่มีค่าใช้จ่ายด้านแก๊สโซฮอล์ต่ำสุด และมีค่าใช้จ่ายด้านไฟฟ้าสูงเป็น 2.7 เท่าของภาคตะวันออกเฉียงเหนือ ซึ่งเป็นภาคที่มีค่าใช้จ่ายด้านไฟฟ้าต่ำสุด
สําหรับการใช้ถ่านไม้และฟืน พบว่า ครัวเรือนในภาคตะวันออกเฉียงเหนือ และภาคเหนือมีค่าใช้จ่ายมากกว่าภาคอื่น คือ เฉลี่ยเดือนละ 81 และ 53 บาทต่อครัวเรือน ตามลําดับ